Za tydźeń wotewru w Rakecach cyle wosebity parcours
Rakecy (UM/SN). Třělenje z prokom a kłokom sej zwjetša tak předstajiš, zo měri třělc prok z wěsteho wotstawka na kulowatu tačel z barbnymi rynkami. Zo dźe to tež hinak, móža zajimcy wot 5. meje w Rakecach dožiwić. Na terenje třělnišća při Trupinjanskej dróze wotewru tam tón dźeń 3D-parcours za prokownikow. Koncipował je jón Łazowčan Andreas Mühle, pomhała je jemu Gina Adam. Wona je před lětami tajki parcours na Erlichtec dworje w Rěčicach natwariła. Mjeztym pak je jón zawrěła a za nowym započatkom pytała. Za tym rozhladowaše so tež Andreas Mühle. Wjacore lěta so wón prócowaše, třikoleskate jězdźidło trikke we łužiskej jězorinje etablěrować. Ale podarmo. Loni kónc lěća so wón swojeho projekta při Třižonjanskim jězoru wzda a pytaše za nowym wužadanjom. Namakał je wón tajke w Rakecach. Zo jedna so runje wo třělenje z prokom a kłokom njeje připad. Wšako bě Andreas Mühle dlěje hač 20 lět prokownik a wobsedźi za to trenarsku licencu. Wjacore wuchodoněmske a sakske mišterstwa je hižo dobył.
szl_Latn szl_Latn